Buffalo City breek besetters se strukture af | Netwerk24
Buffalo City breek besetters se strukture af
Deur Cara-Lee Dorfling 14 September 2021 18:11
Die Buffalo City-metro het 42 strukture van vermeende grondgrypers in die metro afgebreek.
Dinsdag is 16 van die strukture in samewerking met amptenare van die munisipale kantoor vir menslike nedersettings en die polisie afgebreek.
Munisipale werkers breek verlede week een van die strukture af in die Westbank Restitution-gebied in Oos-Londen. Altesaam 26 strukture is verlede week in die gebied afgebreek.
Die optrede kom nadat die metro verskeie klagtes ontvang het van grondgrype wat naby die gewilde Hemingways-winkelsentrum in Oos-Londen plaasvind.
Samkelo Ngwenya, munisipale woordvoerder, het aan Netwerk24 gesê niemand is Dinsdag in hegtenis geneem nie en die mense in die gebied is gewaarsku teen verdere grondgrype.
Dinsdag se klopjag kom ses dae nadat die metro 26 onvoltooide strukture in die Westbank Restitution-gebied afgebreek en die boumateriaal gekonfiskeer het.
Die optrede kom nadat die munisipaliteit 'n grondoudit gedoen het en eienaarskap van oop grond bepaal is.
'n Man is Dinsdagoggend besig om as deel van die Buffalo City-metro se optrede teen grondgrype 'n struktuur naby die Hemingways-winkelsentrum in Oos-Londen af te breek.
Ngwenya sê grondgrype in die metro kom veral voor wanneer mense die gebied op soek na beter sosio-ekonomiese geleenthede binnekom. Die metro waarsku egter dat hy dit nie sal duld nie en dat sy klopjagte sal voortduur.
"Grondgrype benadeel dienslewering en plaas druk op infrastruktuur, aangesien die meeste grond wat beset word, nie vir nedersettings geskik is nie."